English Opera Group
Store norske leksikon,Kunst og estetikk,Musikk,Klassisk musikk,Institusjoner i klassisk musikk
English Opera Group, britisk operaselskap 1947–1980, etablert av komponisten Benjamin Britten, sangeren Joan Cross, scenografen John Piper og librettisten Eric Crozier.
Formålet var å oppføre nye operaer for liten orkesterbesetning av Britten og andre britiske komponister. Britten skrev selv The Rape of Lucretia og Albert Herring for selskapet, og kompaniet gjestet blant annet Oslo med disse to i 1949.Gruppen bidro vesentlig til etableringen i 1948 av Aldeburgh Festival, de årlige festspillene i juni i Brittens egne hjemtrakter i Suffolk på Nordsjøkysten. Man bestilte flere nye operaer og spilte etter hvert eldre operaer av komponister som Henry Purcell og Georg Friedrich Händel.Fra 1961 hadde Covent Garden-operaen ledelsen og det økonomiske ansvaret for kompaniet. De siste årene 1976–1980 var kompaniet reorganisert under navnet English Music Theatre.